Vaativalla virka-avulla tarkoitetaan virka-apua, jota voidaan antaa eräiden terrorismirikosten tai eräiden muiden terrorismirikoksiin vaikutuksiltaan rinnastuvien sellaisten rikosten estämiseksi tai keskeyttämiseksi, jotka voivat vakavasti vaarantaa suuren ihmismäärän henkeä tai terveyttä.
Vaativassa virka-avussa voidaan tarvittaessa käyttää sotilaan henkilökohtaista aseistusta tai Rajavartiolaitoksen virka-aseistusta voimakkaampaa aseistusta, jos voimankäyttöä koskevat edellytykset täyttyvät. Vaativan virka-avun antamisesta päätetään tavanomaisesta virka-avusta poikkeavassa päätöksentekomenettelyssä korkeammalla päätöksentekotasolla.
Vaativa virka-apu on tarkoitettu viimeiseksi keinoksi hyvin poikkeuksellisiin ja harvinaisiin tilanteisiin, joiden realisoituminen pyritään ensisijaisesti estämään ennakolta muilla keinoin.
Toiveena tietysti on, että poliisi ei joutuisi koskaan käyttämään vaativaa virka-apua. On kuitenkin otettava huomioon, että toimintaympäristö on muuttunut vuosien saatossa. Myös Suomessa on voitava varautua siihen, että maailmalla nähtyjen vakavien tapausten kaltaisia tilanteita kohdattaisiin myös meillä.